ราคาทองปิดร่วง 4 ดอลล์ ก่อนตลาดรู้ผลประชุมเฟด
สัญญาทองคำตลาดนิวยอร์กปิดร่วงลงเมื่อคืนนี้ (17 มิ.ย.) เนื่องจากนักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด) โดยตลาดทองคำนิวยอร์กปิดทำการก่อนที่คณะกรรมการกำหนดนโยบายของเฟดจะเสร็จสิ้นการประชุม
18 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 4.1 ดอลลาร์ หรือ 0.35% ปิดวานนี้ (17 มิ.ย.) ที่ 1,176.80 ดอลลาร์/ออนซ์, สัญญาโลหะเงินส่งมอบเดือนก.ค.ลดลง 1.8 เซนต์ ปิดที่ 15.947 ดอลลาร์/ออนซ์, สัญญาพลาตินัมส่งมอบเดือนก.ค.ลดลง 7.1 ดอลลาร์ ปิดที่ 1,072.70 ดอลลาร์/ออนซ์ และสัญญาพัลลาเดียมส่งมอบเดือนก.ย.ร่วงลง 12.45 ดอลลาร์ ปิดที่ 720.35 ดอลลาร์/ออนซ์
นักลงทุนระมัดระวังการซื้อขายก่อนที่จะทราบผลการประชุมเฟด ขณะที่มีกระแสคาดการณ์ในตลาดทองคำว่า เฟดอาจจะส่งสัญญาณเรื่องระยะเวลาในการปรับขึ้นดอกเบี้ยในการประชุมครั้งนี้ ทั้งนี้ โดยปกติแล้ว ตลาดทองคำนิวยอร์กจะปิดทำการซื้อขายก่อนที่การประชุมคณะกรรมการกำหนดนโยบายของเฟดจะเสร็จสิ้นลง
ส่วนผลการประชุมครั้งล่าสุดนี้ ที่ประชุมเฟดมีมติคงอัตราดอกเบี้ยในช่วง 0-0.25% และระบุว่า การปรับขึ้นอัตราดอกเบี้ยในปีนี้ อาจจะไม่รวดเร็วอย่างที่คาดไว้ก่อนหน้านี้ นอกจากนี้ เฟดยังได้ปรับลดคาดการณ์การขยายตัวของเศรษฐกิจในปีนี้ โดยคาดว่าเศรษฐกิจจะขยายตัว 1.8%-2.0% จากเดิมที่คาดการณ์ในเดือนมี.ค.ที่ 2.3%-2.7%